《用韵答陈克敬杏花下作》
明代·张泰

春来几花开过春，几人复为花主人。临流问花花不语，一片已堕青溪蘋。

我有春词为花发，韶华瞥眼春江雪。花时不抱花影眠，孤负青天送明月。

谪仙供奉一生中，吟花醉月愁樽空。风流亦欲追清赏，来趁君家山杏红。

作者简介：（1436—1480）苏州府太仓人，字亨父，号沧州。少与同里陆釴、陆容齐名，号称“娄东三凤”。天顺八年进士，授检讨，迁修撰。恬淡自守。诗名亚李东阳，弘治间艺苑皆称李怀麓、张沧州。书法亦翩翩可喜。有《沧州集》。